Nõukogu otsus,

25. märts 2002,

millega lõpetatakse AKV-EÜ partnerluslepingu artiklite 96 ja 97 kohased konsultatsioonid Libeeriaga

(2002/274/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 300 lõike 2 teist lõiku,

võttes arvesse AKV-EÜ partnerluslepingu [1] rakendamiseks võetavaid meetmeid ja järgitavaid menetlusi käsitlevat siselepingut, mida on ajutiselt kohaldatud alates liikmesriikide valitsusesindajate 18. septembri 2000. aasta otsusest, eriti selle artiklit 3,

võttes arvesse komisjoni ettepanekut

ning arvestades järgmist:

(1) Libeeria valitsus on korduvalt käitunud viisil, mis on käsitletav AKV-EÜ partnerluslepingu artikli 9 põhisisust tulenevate kohustuste täitmata jätmisena. Samuti on eiratud häid valitsemistavasid, sest ilmnenud on tõsised korruptsiooninähud.

(2) 9. novembril 2001 peeti Libeeriaga AKV-EÜ partnerluslepingu artiklite 96 ja 97 kohased konsultatsioonid, mille käigus Libeeria võimuesindajad selgitasid oma seisukohti ja võtsid konkreetseid, eelkõige inimõiguste olukorraga, demokraatia põhimõtete, õigusriigi ja heade valitsemistavadega seonduvaid kohustusi.

(3) Hiljuti on astutud positiivseid samme nende kohustuste täitmiseks. Kuid kõige lubatu täitmiseks ja niisuguse olukorra kinnistumise tagamiseks on siiski vaja otsustavamalt tegutseda,

ON VASTU VÕTNUD JÄRGMISE OTSUSE:

Artikkel 1

AKV-EÜ partnerluslepingu artiklite 96 ja 97 kohased konsultatsioonid Libeeriaga on käesolevaga lõppenud.

Artikkel 2

Lisas olevas kirja eelnõus esitatavad meetmed on käesolevaga vastu võetud kui AKV-EÜ partnerluslepingu artikli 96 lõike 2 punkti c ja artikli 97 lõike 3 kohased meetmed. Kõnesolevad meetmed kaotavad kehtivuse kaks aastat pärast kuupäeva, mil nõukogu on selle otsuse vastu võtnud.

Artikkel 3

Käesolev otsus jõustub selle vastuvõtmise päeval.

Artikkel 4

Käesolev otsus avaldatakse Euroopa Ühenduste Teatajas.

Brüssel, 25. märts 2002

Nõukogu nimel

eesistuja

A. M. Birulés y Bertrán

[1] EÜT L 317, 15.12.2000, lk 376.

--------------------------------------------------

LISA

VÄLISMINISTRILE SAADETAVA KIRJA EELNÕU

Brüssel, …

H.E. Mr Monie CAPTAN

välisminister

Libeeria

Austatud minister,

Euroopa Liit peab väga tähtsaks AKV-EÜ partnerluslepingu artikli 9 sätteid. Inimõiguste, demokraatia ja õigusriigi põhimõtete austamine on partnerluslepingu olemuslik osa, mille aluseks on head valitsemistavad, ja sellel põhinevad meie suhted.

Seetõttu on Euroopa Liidule teinud muret teated inimõiguste rikkumisest pärast kodusõja lõppu ning julgeolekujõudude ilmsest karistamatusest suhetes tsiviilelanikega. Sügava rahutuse põhjuseks on ka poliitilise opositsioonitegevuse puudumine riigis, eriti enne 2003. aasta valimisi, ning teated sõnavabaduse piiramise kohta. Euroopa Liit on sügavalt häiritud ka riigi rahandussüsteemi läbipaistvuse puudumisest ja tõsisest korruptsiooniohust, eriti loodusressursside haldamisel, ning monopolide omahuvilisest tegevusest. Peale selle on Libeeria abi Sierra Leone Front uni révolutionnaire'ile (RUF), mida on süüdistatud inimõiguste jämedas rikkumises Sierra Leones, sundinud Euroopa Liitu toetama ÜRO Julgeolekunõukogu 2001. aasta märtsi otsusega kehtestatud sanktsioone.

Seetõttu otsustas Euroopa Liidu Nõukogu 23. juulil 2001 alustada Libeeria valitsusega AKV-EÜ partnerluslepingu artiklite 96 ja 97 kohaseid konsultatsioone, et anda olukorrale üksikasjalik hinnang ja asuda seda parandama.

Konsultatsioonide avaistung leidis aset Brüsselis 9. novembril 2001. Istungil käsitleti mitut võtmeküsimust; Libeeria valitsuse seisukoht ja rida võetud kohustusi olid järgmised:

- algatada järjepidevalt õiguslikke uurimisi iga tõsise ja kinnitust leidnud teate puhul relvajõudude esindajate vägivallaaktidest tsiviilelanike vastu, kaasa arvatud Lofa maakonna sõjategevusest haaratud alal,

- laiendada käimasolevat inimõiguste alast koolitusprogrammi kõigile julgeolekutöötajatele,

- vaadata läbi asjakohased õigusaktid, et luua usaldusväärne sõltumatu inimõiguste komisjon, mis esindaks kodanikuühiskonda,

- vaadata läbi asjakohased õigusaktid, et luua usaldusväärne sõltumatu rahvusliku leppimise komisjon, mis esindaks kodanikuühiskonda,

- jätkata tähtsaimate opositsioonijuhtide tagasipöördumise toetamist, eriti nende vastu suunatud süüdistuste tühistamisega; tagada nende isiklik turvalisus,

- et vabaühenduse liikmeid ja ajakirjanikke ei kiusataks taga valitsusevastaste sõnavõttude eest ning et valitsus annaks avalikult lubaduse seda mitte teha,

- et lühilaine raadiolitsentside väljastamise menetlused tehakse lihtsamaks ja kiiremaks; vaadata läbi seadused eesmärgiga neid muuta, ning vaadata läbi ka Radio Veritase ja Star Radio juhtumid viimaste taotlusel,

- vaadata läbi asjakohased õigusaktid, et moodustada peamiste poliitiliste jõudude vahetule arutelule toetudes usaldusväärne sõltumatu valimiskomisjon,

- kutsuda taas ellu justiitsorgan, mis nõustaks valitsust ja annaks sellele sõltumatuid soovitusi,

- parandada nõuetekohaste palkade maksmist ja kulude katmist riigiteenistujatele eriti seoses õigusemõistmise toimimisega,

- et kogu avalik-õiguslik raha ja riigi osalusega ettevõtete, kaasa arvatud metsandussektori tulu alluks läbipaistvale raamatupidamissüsteemile,

- jätkata kütuse- ja riisisektori liberaliseerimist, et tagada nendes konkurents ja läbipaistvus,

- täita ÜRO nõudeid Libeeria sekkumise osas Sierra Leone konflikti, katkestades eelkõige kõik sidemed RUFiga.

Ühtlasi lepiti kokku, et Libeeria valitsustegelastega jätkatakse intensiivset dialoogi mitme konsultatiivkohtumisel tõstatatud küsimuse üle, mis viiks konsultatsioonide lõpetamisele. Kõnealune protsess on nüüd lõpetatud. See keskendus meetmetele, mille valitsus pakkus ise välja kui rakendatavad oma kohustuste täitmisel.

Libeeria võimuesindajad on ilmutanud soovi liikuda edasi Euroopa Liidu poolt osutatud probleemide lahendamise suunas. Eriti tervitav on, et:

- viimasel ajal on mitu julgeolekujõudude tegelast olnud juriidilise uurimise all nende seotuse tõttu juhtumitega, mis on käsitletavad inimõiguste rikkumisena,

- ettevalmistamisel on inimõiguste alase koolitusprogrammi laiendamise plaan,

- käimas on olemasoleva inimõiguste komisjoni ja leppimiskomisjoni tegevuse kontrollimine; leppimise rahvuslik foorum on välja kuulutatud 2002. aasta juuliks ning sellele kutsutakse kõik opositsioonijuhid,

- president Taylor on avalikult kutsunud opositsioonijuhte kodumaale naasma, märkides, et neile tagatakse turvalisus,

- kavandatakse tugevdada ja laiendada valimiskomisjoni,

- Radio Veritasele antakse tagasi lühilainelitsents ning arutuse all on Star Radio tegevuse taasalustamine; opositsioonipoliitikutele tehakse kogu valimisperioodil kättesaadavaks lühilaine ringhäälinguseadmed,

- kavatsetakse taastada justiitsorgani ("justiitsreformikomitee") tegevus,

- kavandatakse meetmeid metsandussektori tulude ja mereregistri avaliku haldamise parandamiseks,

- käimas on riisisektori jätkuv liberaliseerimine koos peamise sissevedaja turgu valitseva seisundi nõrgenemisega,

- vastuvõetavaks on tunnistatud põhimõte kasutada riigi osalusega asutuste ja valitsuse rahandusasutuste välisauditit.

Üldisemalt on valitsus ilmutanud valmisolekut austada kõigi Libeeria kodanike ja elanike põhiõigusi.

Võetud kohustustele vaatamata tekitavad järgmised küsimused aga jätkuvalt muret:

- inimõigustega seonduv olukord vajab edasist parandamist,

- 2003. aasta valimiste eel ei ole veel täit tagatist, et kõiki kandidaate koheldakse võrdselt,

- avaliku sektori raamatupidamisaruande koostamises, eriti kütuse-, puidu- ja riisisektori ressursside osas, ei ole saavutatud läbipaistvust.

Lisaks sellele kutsub Euroopa Liit Libeeria võimuesindajaid üles jätkuvalt pingutama ÜRO nõuete täitmise nimel, mis on seotud nende suhetega RUFiga Sierra Leones.

Ülalöeldust lähtudes on Euroopa Ühendus ja selle liikmesriigid otsustanud lõpetada AKV-EÜ partnerluslepingu artiklite 96 ja 97 kohased konsultatsioonid. Kuni otsustavate sammudeni, mis astutaks võetud kohustuste täitmiseks inimõiguste austamise, demokraatia, õigusriigi ja heade valitsemistavade põhimõtete järgimisel, otsustati jätkata poliitilise dialoogi protsessi otseseid toetusmeetmeid, samuti ettevalmistusi valimisteks. Euroopa Liit võiks vastavalt edasiliikumisele ja teatavaid tingimusi seades koostööd järk-järgult laiendada.

Eelkõige kutsub Euroopa Liit Libeeria valitsust üles võtma lähitulevikus järgmisi, edaspidi kokkulepitavale töökavale põhinevaid meetmeid:

- tagada kohtunike ja prokuröride tõhusa tulemusliku töö sõltumatus,

- viia läbi riigi rahandusasutuste ja riigi osalusega asutuste sõltumatu välisaudit,

- tagada tulemuslikult Libeeria opositsioonijuhtide isiklik turvalisus ja liikumisvabadus,

- asutada sõltumatu ja tõhus inimõiguste komisjon,

- rakendada kõiki julgeolekutöötajaid haarav inimõiguste alane koolitusprogramm,

- asutada sõltumatu ja usaldusväärne leppimiskomisjon, mis võtaks enda peale leppimisfoorumi (2002. a juuli) korraldamise ja juhtimise,

- rakendada otsused lühilaineringhäälingu kättesaadavuse laiendamiseks,

- asutada sõltumatu ja usaldusväärne valimiskomisjon,

- lõhkuda kütuse sisseveomonopol.

Neid samme peetakse Libeerias inimõiguste, demokraatia, õigusriigi ja heade valitsemistavade parandamise üldise liikumise osaks, mis peaks sisaldama järgmist:

- inimõigustega seonduva olukorra parandamine ja tõhus võitlus karistamatusega,

- ajakirjandusvabaduse jätkuv edendamine ja tagamine,

- vabade ja korraliste valimiste korraldamine 2003. aastal, mis oleks vastavuses rahvusvaheliste normidega ning milles opositsioonijuhid osaleksid võrdsetel alustel käesoleval ajal valitseva partei kandidaadiga,

- riiklike kontsessioonide ja litsentside andmise korra ning nende kaudu saadava tulu läbipaistvuse suurendamine.

Ühtlasi loodetakse, et Libeeria on peatselt täitnud ÜRO Julgeolekunõukogu ettekirjutused seoses olukorraga Sierra Leones.

Seoses abiandmise praktilise küljega on ühendus otsustanud võtta järgmised artikli 96 lõike 2 punkti c ja artikli 97 lõike 3 kohased meetmed:

- regulaarsed järelmeetmed tagatakse tiheda poliitilise dialoogi abil Euroopa Liidu ja Euroopa Komisjoni eesistujate tasemel ning poliitiliste kontrollaruannete kaudu iga kuue kuu tagant,

- AKV-EÜ partnerluslepingu artikli 72 kohaselt rahastatavate, praegu 25 miljoni euroni ulatuvate, ümberasustatud isikute vajaduste rahuldamiseks mõeldud käimasolevate projektide rakendamist jätkatakse,

- osalemine regionaalprojektides, humanitaarabialane tegevus, kaubanduskoostöö ja kaubandusalused soodustused jäävad endiseks,

- ette võib näha institutsioonilise toetuse, mis võimaldaks rakendada meetmeid konsultatsioonide käigus võetud kohustuste täitmiseks,

- ettevalmistamisel on kaheksanda Euroopa Arengufondi riiklik näidisprogramm; see jaguneb kaheks järguks: esimene hõlmab institutsioonide ülesehitamist ja vahetut abi elanikele, ning teine liigendatumat abi. Programmi allkirjastamine ja esimese järgu rakendamine seatakse sõltuvusse tõhusate demokraatlike struktuuride taastamise ning riigi rahandussektori töö paranemise tegelikust käigust. Teise järgu rakendamine sõltub vabade ja õiglaste valimiste läbiviimisest 2003. aastal, poliitilise olukorra paranemisest ja heade valitsemistavadega seonduvast olukorrast,

- valimiste ettevalmistamise toetus sõltub vabadele ja õiglastele valimistele normaalsete tingimuste loomise nõude täitmisest,

- üheksanda Euroopa Arengufondi rahaeraldusest teatatakse pärast vabade ja õiglaste valimiste teokssaamist,

- komisjon jätkab siseriikliku eelarvevahendite käsutaja ülesande täitmist viimase nimel kuni kaheksanda Euroopa Arengufondi riikliku näidisprogrammi teise järgu rakendamiseni.

Euroopa Liit jälgib Libeerias valitsevat olukorda ka edaspidi tähelepanelikult. Me teeme ettepaneku jätkata meie intensiivset poliitilist dialoogi vastavalt AKV-EÜ partnerluslepingu artiklile 8.

Lugupidamisega

Komisjoni nimel …

Nõukogu nimel …

--------------------------------------------------